 ORSZÁGOS MENTŐSZOLGÁLAT

National Ambulance Service

**Egyek mentőállomás**

**H-4069 egyek, fő u. 161.**

🖂 4069 Egyek Fő. u. 161. ♦ +36 (52) 378-067

Az Országos Mentőszolgálat Egyeki Mentőállomásának tájékoztatója a 2019. évi működésről.



***"Amikor képes vagy arra, hogy segíts embertársaidon, ez a képesség megszűnik képesség lenni, és felelősséggé alakul!"***

Készítette: Kiss Imre

Állomásvezető

Tisztelt Polgármester Úr,

Tisztelt Képviselő Testület.

Egyek Mentőállomás hivatalosan 1983.05.01.-én kezdte meg működését, egy átalakított, volt TSZ iroda helyén. 2018. Áprilisában ünnepeltük fennállásunk 35. évfordulóját. A mentőállomás nem jöhetett volna létre, 1983.-ban a nagy társadalmi összefogás nélkül. Jelenleg is ugyanabban az épületben üzemel a mentőállomás.

Az épület korából adódóan, már elöregedett állapotban van. Lehetőségeinkhez mérten próbáljuk így is csinosítgatni, vigyázni rá.

Az állomás vezetését, mint megbízott állomásvezető 2017. január 1.-vel vettem át. Ez a megbízatás jelenleg 2021. decemberéig szól.

A beszámoló az elmúlt időszaknak az eredményeit eleveníti fel.

Ellátási terület:

Ellátási területünk az Egyek, Tiszacsege, Újszentmargita ellátási területe. Jó viszonyt ápolunk a Tiszacsegei orvosi ügyelettel, több dolgozónk is másodállásban ott dolgozik. 2019.01.01-vel az Egyeki lakosok ügyeleti ellátását a Tiszafüredi orvosi ügyelet látja el. Tiszacsegén csak helyben tudták megoldani az ügyeleti ellátást, Újszentmargita pedig Polgárhoz csatlakozott ügyeleti ellátás szempontjából. Kapcsolatunk mindegyik szolgáltatóval jó.

2019. évben a feladatszámunk szám szerint 1485 db ellátás, segítségnyújtás volt.

Humán erőforrás:

Jelenleg az állomány 24 főből áll. 4 fő mentőtiszt, 9 fő mentőápoló, 9 fő gépkocsivezető főállásban. 1 fő Aneszteziológus szakorvos kolleganőnk van, és van egy mellékállásban dolgozó ápolónk, aki fő állásban, a honvédségnél dolgozik. A fluktuáció nálunk nem igazán jelentős. Aki nálunk kezd és dolgozik, az mindenki megtalálta számítását. Munkánk iránt érdeklődők száma jelentősen nőtt, az előző évekhez képest. Talán ez az elmúlt évek eredményei és a mentődolgozók felé irányuló, egyre nagyobb megbecsülésnek is köszönhető, mind anyagi, mind társadalmi téren. Gépkocsivezetői és ápolói munkakörben jelenleg gond nélkül találnánk utánpótlást, mi sem bizonyítja ezt jobban, ez egyik gépkocsivezető bajtárs helyére azonnal találtunk dolgozót. Mentőápolóink közül 2 fő kivételével mindenki 5.5 bizonyítvánnyal rendelkezik. Főiskolai tanulmányokat is folytatnak a kollegák. Gépkocsivezetőink közül pedig mindenki C kategóriás vezetői engedéllyel rendelkezik.

Gépjárművek:

Jelenleg állomásunkon két sárga színű, Mercedes-Sprinter mentőgépkocsi található. 2019. év végén az eddig nálunk szolgáló mentőgépkocsi helyett, egy új mentőgépkocsit kaptunk. Ezzel most az állomáson méreteiben két egyforma autó teljesít szolgálatot.

Felszerélésben rendkívül jól felszereltek az autók, a rendszeresített eszközök mellet, nem rendszeresített eszközeink is vannak, amelyek a munkánkat nagymértékben segítik.

Eszközpark:

2018 év elején egy új B.Braun perfúzorral és egy LSU motoros váladékszívóval gazdagodott a mentőállomás, melyet a 2017. év végén megrendezett jótékonysági bál bevételéből, és alapítványi segítségből vásároltunk. Ezzel az eddigi Ivac P2000-es perfúzorunkat szerettük volna lecserélni, amely többszöri akkumulátor csere után is hibás. A K&H Gyógyvarázs pályázatunk is nyertes pályázat lett, melynek keretében 1 257 859 Ft értékű eszközt kaptunk.

Ezek között az eszközök között van műanyag lapáthordágy, vénaszkenner, gyermek sürgősségi táska, vákuum matrac, végtagrögzítők. Tavalyi évben összesen mindent egybevetve, 2.370.302 Ft összeg értékű, eszközfejlesztést tudtunk így, pályázati úton, báli bevételből, alapítványi forrásból és társadalmi szerepvállalással végrehajtani.

Ezek az eszközök az óta a kocsikon vannak, és használják a dolgozók. A 2018 évben is megrendeztük a jótékonysági bált, melynek bevétele 761.260 Ft lett. Ezt az összeget az Országos Mentőalapítványon keresztül egy Lucas mellkaskompressziós rendszer beszerzésére fordítottuk, melynek végösszege bruttó 4.697.430 Ft. A Lifepak 12 monitorunk helyett egy új Lifepak 15-ös monitorral gazdagodtunk, és a lélegeztetőgépünk is megújult, az új Newport HT70-es lélegeztetőgéppel több alkalommal dolgoztunk, és a kollégáktól jó a visszajelzés. 2 db perfúzorral és 2 db motoros szívót is kaptunk.

2 db Co érzékelőt 2020 januárjában kaptunk az Országos Mentőszolgálat Alapítványától, melynek bruttó értéke 169.926 Ft.

A 2019. évben megrendezett mentőbál bevétele 395.000 Ft lett, melyet az új mentőállomás bútorzatának megvásárlására félre tettünk, amennyiben a projekt megvalósul.

A mentőgépkocsi felszerelésében is fejlődtünk. Lapáthordágy, Mark IV-es gyermek illetve felnőtt ballon, maszksorozattal, motoros szívó berendezéssel, vákuum végtagrögzítő sínnel sikerült felszerelni, így egy KIM-es felszereltségű autónk van. Ilyen távolságban úgy gondolom elengedhetetlen ma már egy ilyen felszereltségű, második autó jelenléte, egy ilyen kis állomáson is.

Ez azt gondolom, hogy ez nagydolog az életünkben, hogy mindezt az évek alatt sikerült elérnünk.

Ezúton is köszönünk minden támogatást, jó szót, amit ez elmúlt években kaptunk.

Statisztika:

2019.-ben 1485 mentőfeladatot láttak el bajtársaim.

A Statisztikai adatokból kitűnik, hogy előző évhez képest nőtt az eseteink száma. Picivel több női beteget láttunk el, mint férfit. Gyermek ellátás ehhez a számadatokhoz képest elenyésző.

A növekedés okának mi az ügyeleti ellátás átalakulását látjuk, illetve hogy az emberek, a lakosság jobban bíznak a mentődolgozóink tudásában.

A riasztások 1118 esetben azonnali riasztások voltak, míg 316 esetben 2 órán belüli, 51 esetben pedig őrzött szállítást végeztek bajtársaim. A feladatok számából 1267 betegek területileg illetékes gyógyintézménybe szállítottunk, 139 fő helyszínen részesült ellátásban, 79 beteget pedig egyéb helyre szállítottunk.

Társadalmi kapcsolatok:

Ellátási területünkön, az emberek belénk vetett bizalmát élvezzük. Ez meg mutatkozik, több rendezvényen ahol részt veszünk.

2019. év elején nyitott kapukat hirdettünk, melyre sokan eljöttek,

az óvodásoknál jártunk, és az iskola felső tagozatos diákjainak, pályaorientációs nap keretében mutattuk meg milyen a mi szakmánk.

2019. év végén 4 csoportban tartottunk előadást, a Nemzeti Népegészségügyi Stratégiához kapcsolódóan. Talán nálunk volt a legtöbb megalakult csoport, összesen közel 50 főt oktattunk ki az alapfokú újraélesztésből, és az elsősegélynyújtásból. Előadást tartottunk többek között, az általános iskolában, a sportcentrumban, az óvodában, és az idősek otthonában.

A mentőállomás takarításában is az önkormányzat segít be, nekünk csak a tisztítószert kell biztosítani, melyet minden hónapban rendelkezésre bocsájtunk. A 2018-ban az Országos Mentőversenyen elért első helyezésünkkel sikerült a mentőállomás megítélését helyi, és országos szinten is előrébb mozdítani. A településen élők szeretete és bizalma felénk töretlen, és egyre nagyobb. Nagyon sok jókívánságot és gratulációt kaptunk, melyet ezúton is köszönünk. A mentőállomás kollektívája a korkülönbségek miatt nagyon eltérő, mégis úgy érzem sikerült összefogni, és egy kis közösséget kovácsolni.

A 2019.-es debreceni mentőnap főzőversenyén 1. helyet nyert a csapat.

A bálokon minden dolgozó, aki nem volt szolgálatban ott volt. Aki szolgálatban volt azoknak is gondoskodtunk az étkezéséről.

Összegzésként úgy gondolom, hogy ebben a három évben mind eszközfejlesztésben, mind a társadalmi kapcsolatokban, mind a kollektíva összefogásában, nagy eredményt értünk el. Ezt a bajtársakkal közösen értük el.

2018.-ban összesen 2.370.302 Ft értékben, 2019.-ben 4.867.356 Ft-értékben tudtunk eszközöket biztosítani a mentőállomásra, ebben alapítványi hozzájárulás is van. A bálokból mi magunk illetve a helyi vállalkozók adományai alapján, illetve pályázati úton összesen 3.470.302 Ft-ot tettünk összesen mindenhez hozzá 2017-től 2020. januárig. Azt gondolom, hogy ez egyedülálló, hogy egy közösség ennyire összefogva, céljait megvalósítja. A mentőállomás klímáját 2019.-ben a képviselő testület adományaként kaptuk, melyet köszönünk, és vigyázunk rá.

A bajtársak reményei szerint kis idő múlva már, egy új, modern a mai kornak mindenben megfelelő mentőállomásról vonulhatnak a bajtársak. Melynek kiviteli tervei elkészültek.

A bajtársak a munkájuk során arra fognak törekedni, hogy a mentőállomás és ezzel együtt az Országos Mentőszolgálat, és Egyek Nagyközség hírnevét, megítélését elősegítsék.

Személyesen pedig köszönöm szépen Polgármester úr, és a képviselő testület jóindulatát, segítségét, amelyet az elmúlt években Egyek Mentőállomás felé tanúsított. Köszönöm azt, hogy ilyen hozzáállással vannak a testület tagjai a mentőállomáshoz. Köszönök minden segítséget, amelyet munkám során kaptam, kaptunk.

*„Salus aegroti, suprema lex esto"*

„Az egyetlen útmutató az emberhez a lelkiismerete. Az egyetlen pajzs tetteink becsületességének és őszinteségének emléke. Nagyon meggondolatlan dolog végigsétálni az életen e pajzs nélkül, mert reményeinket olyan gyakran gúnyolja ki a kudarc és borulnak fel terveink.

De ezzel a pajzzsal, még ha játszik is velünk a sors, mindig becsületesen menetelhetünk.”

/Winston Churchill/

Egyek, 2020.01.24. Kiss Imre

Állomásvezető